ธนาคารออมสินรุกฟินเทค สร้างคิวอาร์โค้ดกดเงินสด
ธนาคารออมสิน ยกระดับบริการ MyMo สร้าง QR Code แทนบัตรเอทีเอ็มเบิกเงินผ่านตู้เอทีเอ็ม
29 ต.ค. 2565

โพสต์ทูเดย์ - ธนาคารออมสิน ยกระดับบริการ MyMo สร้าง QR Code แทนบัตรเอทีเอ็มเบิกเงินผ่านตู้เอทีเอ็ม
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารมุ่งพัฒนาระบบเทคโนโลยีทางการเงิน หรือฟินเทค ผ่านบริการ Mobile Banking (MyMo) ที่เปิดให้ลูกค้าดาวน์โหลดแอพพลิเคชั่นผ่านโทรศัพท์ได้ตั้งแต่เดือน พ.ค. 2559 ที่ผ่านมา ล่าสุดเตรียมพัฒนาระบบ MyMo ให้สามารถเบิกเงินผ่านตู้เอทีเอ็มได้ โดยใช้คิวอาร์โค้ด (QR Code) สแกนที่ตู้เอทีเอ็ม เป็นการอำนวยความสะดวกให้กับลูกค้าไม่ต้องพกบัตรเอทีเอ็ม รวมถึงลูกค้าที่มีบัญชีหลายบัญชี สามารถเข้าระบบเพื่อเลือกบัญชีที่จะเบิกเงินแล้วกดเลือก QR Code นำไปสแกนเพื่อเบิกเงินที่ตู้เอทีเอ็ม ทั้งนี้การพัฒนาระบบดังกล่าวถือว่ามีความทันสมัยมากที่สุดในระบบธนาคารของไทย
ทั้งนี้ ธนาคารยังเตรียมนำเทคโนโลยีดังกล่าวเข้าไปอำนวยความสะดวกให้กับลูกค้าที่อยู่ต่างจังหวัดผ่านโครงการกองทุนหมู่บ้าน โดยธนาคารจะลงทุนเรื่องเครื่องมือสื่อสาร เช่น การติดตั้งแท็บเล็ต ให้กับกองทุนหมู่บ้านไว้บริการให้สมาชิก ถือเป็นการใช้กองทุนหมู่บ้านเพื่อเป็นช่องทางการเงินให้ธนาคาร
สำหรับ MyMo มีบริการเช่น การเช็กยอดเงินและรายการเคลื่อนไหวทั้งบัญชีเงินฝากและบัญชีสินเชื่อ เช็กรายการย้อนหลังได้ 5 ปี สามารถซื้อและขายสลากได้ทันที มีข้อความแจ้งเตือนทันทีเมื่อถูกสลาก โอนเงินภายในบัญชีธนาคารออมสิน และโอนเงินต่างบัญชีธนาคาร และโอนเงินให้ผู้ใช้งาน MyMo รายอื่นด้วยเบอร์โทรศัพท์มือถือ ในแอพพลิเคชั่น MyMo
นอกจากนี้ ยังใช้ชำระค่างวดเงินกู้ของธนาคาร และมีข้อความแจ้งเตือนในกล่องข้อความ (Inbox) สามารถใช้ชำระบิลค่าสินค้าบริการค่าสาธารณูปโภค ค่าน้ำ ค่าไฟ และค่าโทรศัพท์มือถือ และเติมเงิน โดยเข้าทางเมนูและแตะที่ไอคอน แอพพลิเคชั่นจะแสดงรายชื่อร้านค้าผู้ให้บริการ เป็นต้น โดยที่ผ่านมา MyMo ได้รับรางวัลการให้บริการทางการเงินไฮเทคจำนวนมาก